AiG sê Bobby-plaasvervanger 'n verrassing | Netwerk24
AiG sê Bobby-plaasvervanger 'n verrassing
Deur Isabel Venter 04 November 2019 14:21
Afrikaans is Groot (AiG) hou sy planne dig oor wie Bobby van Jaarsveld se plek gaan vul nadat hy onttrek het.
Bobby van Jaarsveld. Foto: Simone Kley
Netwerk24Foto: Simone Kley
Van Jaarsveld het verlede week aangekondig dat hy weens sy gesondheid gedwing is om te onttrek uit die AiG-konsert wat oor 'n paar weke in Pretoria en Maart in Kaapstad gehou sal word.
Johan C. Venter, bemarkingsbestuurder vir Coleske Artists en woordvoerder vir AiG, het Maandag by navraag gesê daar is soveel boodskappe van sterkte wat aan Van Jaarsveld gestuur word dat hulle volle vertroue het dat hy vinnig weer sal kan sing.
Van Jaarsveld het Saterdag op sy Facebook-blad sy onttrekking aan die konserte bekend gemaak. Hy het aan Rapport gesê hy sukkel vir 'n paar jaar al met 'n mantelvliesbreuk en refluks.
Dit is 'n toestand waarin suur terugvloei in die slukderm na die boonste lugweg. As gevolg van die suur kan Van Jaarsveld se stembande brand en beskadig word. Hy sal na verwagting binne die volgende twee weke geopereer word.
'n Spesialis sê Van Jaarsveld moet tot dan toe voorlopig van 'n mikrofoon af wegbly.
Intussen het Venter die AiG-kaartjiehouers die versekering gegee dat hulle nie te hartseer moet wees nie.
"Dit is 'n verrassing wie in Van Jaarsveld se plek sal sing, maar ek kan jou belowe mense sal nie teleurgesteld wees nie."